**Jeste li vi u procesu kupovine terena bili pravni zastupnik tvrtke Olive Salvela?**

U postupku kupoprodaje zemljišta u k.o. Vodnjan (područje Salvela) zastupao sam tvrtku Oliva Salvela d.o.o. u zemljišnoknjižnom postupku radi upisa prava vlasništva temeljem prethodno sklopljenih ugovora o prodaji nekretnina, a prilikom sklapanja pojedinih ugovora sam u nekoliko slučajeva kao punomoćnik spomenute tvrtke temeljem specijalne punomoći potpisao ugovor o prodaji nakon što su se ugovorne strane direktno prethodno sporazumjele oko bitnih elemenata ugovora.

**Jeste li u tim poslovima bili zastupnik prodavatelja terena?**

U postupku kupovine nekretnine označene kao k.č.br. 1304, k.o. Vodnjan, zastupao sam prodavatelja Car Slobodana na način da sam u njegovo ime i za njegov račun 2012. godine potpisao ugovor o prodaji nekretnine nakon što su ugovorne strane prethodno same utanačile bitne elemente toga ugovora (kupoprodajna cijena i predmet prodaje).

**Jeste li u isto vrijeme zastupali Grad Vodnjan?**

Pravno zastupanje Grada Vodnjan nije u nikakvoj vezi sa sklapanjem pravnih poslova pod a) i b). Naime, za svo vrijeme zastupanja Grada Vodnjana u sudskim postupcima zastupao sam i zastupam sukladno svojoj profesiji kao samostalnom i neovisnom slobodnom djelatnošću na desetke drugih klijenata.

 **Jeste li na bilo koji način sudjelovali u lobiranju za uvrštenje kupljenih parcela u TP Salvela?**

Nisam sudjelovao u “lobiranju za uvrštenje kupljenih parcela u TP Salvela”. Ujedno Vas želim izvijestiti da u trenutku kupovine tih nekretnina namjera tvrtke Oliva Salvela d.o.o. nije niti bila da to zemljište bude uvršteno u turistički punkt niti je to bilo potrebno. Naime, s obzirom da je površina kupljenog zemljišta bila veća od 20.000 m2, na tom području je bilo moguće sukladno prostornim planovima Istarske županije i Grada Vodnjana sagraditi stambeno-gospodarske objekte (to znači i objekte turističke namjene) sa kojom svrhom su tada i nekretnine kupljene.

**Možete li nam objasniti okolnosti u kojima je Vaša supruga dobila u zakup sav kupljeni teren?**

Moja supruga je kao nositelj OPG-a dana 18. rujna 2017. godine sa tvrtkom Oliva Salvela d.o.o. sklopila ugovor o zakupu nekretnina bez naknade i na neodređeno vrijeme. Bez naknade iz razloga što je sa Zakupodavcem dogovoreno da se maslinik mora primjereno održavati, a ukoliko se zakupljene nekretnine koriste protivno odredbama ugovora o zakupu zakupodavac ima pravo predmetni ugovor raskinuti. Napominjem da tvrtka Oliva Salvela d.o.o. nije kupovala predmetne nekretnine sa svrhom uzgoja maslina, već isključivo radi stambeno-gospodarske izgradnje koja je u trenutku kupovine zemljišta bila moguća.

**Je li ta činjenica pomogla da se potom na TP Salvela broj ležaja podigne sa 50 na 150.?**

Povećanje broja ležajeva u TP Salvela nije u nikakvoj vezi sa postojanjem Ugovora o zakupu nekretnina. U kom je trenutku i da li je povećan broj ležajeva u TP Salvela nije predmet moga interesa. Ja osobno a niti bilo koji član moje obitelji nije nikada sudjelovao na bilo kojem sastanku između predstavnika trgovačkog društva Oliva Salvela d.o.o. i predstavnika Grada Vodnjana.

 Poštovani gospodine Majiću. Nadam se da ste zadovoljni sa odgovorima na sva konkretna pitanja na koje ste tražili moje odgovore. S obzirom da se iz Vaših pitanja nazire vaša zabrinutost da bi ja ili naše odvjetničko društvo nekom svojom radnjom povrijedilo zakon te tako eventualno počinilo neko kazneno djelo, želim Vas informirati kako ću samoinicijativno u cilju potpune transparentnosti te uvjerenja u zakonitost svih pravnih radnji koje ja i odvjetničko društvo provodimo sva Vaša pitanja i ove moje odgovore istovremeno proslijediti i Županijskom državnom odvjetništvu u Puli-Pola, a koje će u okviru svoje nadležnosti izvršiti provjeru svega ovdje navedenog. Stoga Vas lijepo molim da se ubuduće sa svim novim pitanjima i potpitanjima obratite ŽDO-u Pula-Pola.